Kan bruges til overvågning og spionage

Den kinesiske telegigant har været stærkt omdiskutteret de seneste måneder.

En kontroversiel mobilgigant Huawei sælger produkter og services i 170 lande verden over.

Huaweis kerneaktiviteter er fremstilling af telekommunikationsnetværk, services for virksomheder og myndigheder og fremstilling af blandt andet mobiltelefoner og tablets.

Tidligere har Australien, USA og Canada blacklistet selskabet af frygt for, at den kinesiske stat eller andre aktører kan anvende Huaweis netværk til cyber-spionage.

Huawei har afvist alle disse påstande og understreget, at selskabet er uafhængigt af myndighederne og ikke driver spionage.

I 2018 lagde USA pres på sine allierede for ikke at købe Huaweis produkter til kritisk it-infrastruktur, da selskabets forbindelser til Kina anses for at være en sikkerhedsrisiko.

I 2019 droppede TDC Huawei som leverandør til det danske landsdækkende 5G-netværk. Den tjans gik i stedet til svenske Ericsson. Kilde: Ritzau

Det er kommet frem, at Huaweis udstyr potentielt kan bruges af den kinesiske stat til overvågning og spionage. Og i USA har man ligefrem forbudt salget af alle Huawei-produkter.

Læg dertil flere anholdelser, ambassadørfyringer og storpolitiske slagsmål mellem Canada, USA og Kina.

DR's tech-analytiker, Carsten Nielsen, holder sig ikke tilbage med at kalde firmaet for 'kontroversielt'.

- Huawei er kontroversielt, fordi det er et kinesisk selskab, hvor der kan være nogle koblinger til den kinesiske stat, som måske kan misbruges, hvis man vil spionere på danske forbrugere, virksomheder eller myndigheder, siger tech-analytikeren.

- Der har dog ikke været et fældende bevis, der dokumenterer spionagen. Men bekymringen har gået på, at de kan gøre det, hvis de vil.

I Danmark har forsvarsminister Claus Hjorth Frederiksen (V) også peget på mulige sikkerhedsmæssige udfordringer på grund af Huaweis tilknytning til den kinesiske stat.

Og i marts blev firmaet vraget som leverandør til det landsdækkende 5G-netværk i Danmark. Den tjans gik i stedet til svenske Ericsson.

Læs også : Kinesiske Huawei droppet: Svenskere skal bygge nyt dansk mobilnet

- Vi har haft en lang periode, hvor folk har udtrykt bekymring om alt, der har med Huawei at gøre, uddyber tech-analytiker Carsten Nielsen.